钦定古今图书集成/明伦汇编/官常典/第798卷 > 陶鲁
## 钦定古今图书集成/明伦汇编/官常典/第798卷 > 陶鲁

按《明外史陶成传》：“成子鲁，字自强，荫授新会丞。当是
时，广西猺贼流劫高、廉、惠、肇诸府，破城杀吏无虚月。
香山、顺德间，土寇蜂起，新会无赖子群聚应之。鲁召
父老语之曰：‘贼荼毒四境，气吞五城，旦夕且陷。若辈
能率子弟捍御乎’？皆曰：‘诺’。乃筑堡砦，缮甲兵，练技勇，
以孤城捍贼冲。建郭掘濠，布铁蒺藜，刺竹于外，城守”
大固。贼来犯，辄击破之。天顺七年秩满，巡抚叶盛上
其绩，就迁知县。寻以破贼功，进广州同知，仍知县事。
成化二年从总督韩雍征大藤峡。雍用其策，辄有功。
请擢鲁为佥事，耑治新会、阳江、阳春、泷水、新兴诸县
兵。其冬会参将王瑛破剧贼廖婆保等于钦、化二州，
大获，玺书嘉劳。明年，贼首黄公汉等猖獗，鲁偕参将
夏鉴等连破之思恩、浔州。未几，贼陷石康，报知县罗
坤。鲁复偕鉴追击至六菊山，败之。鲁以两广寇盗不
息，奏请建总制府于梧州，遂为永制。秩满，进副使。兵
部尚书余子俊奏其抚辑劳，赉银币。鲁治久贼，剽掠
两粤，大者会剿，小者耑征，所向奏捷。贼仇之刺骨，于
是劫其郁林故居，焚诰命，发先茔，戕其族党。鲁闻，大
恸。事闻，诏徙籍广东，补给封诰，慰劳有加，益奋志讨
贼。二十年以征荔浦猺功，增俸一级。又九载，课最，进
湖广按察使，治兵两广如故。郁林、陆川贼黄公定、胡
公明等为乱。鲁与参将欧磐分五路进讨，大破之，毁
巢一百三十。弘治四年，总督秦纮遣平德庆，猺进湖
广右布政使。鲁上言：“身居两广，而官以湖广为名，于
事体非便。”乃改湖广左布政使兼广东按察副使，领
岭西道事。人称之为“三广公。”十一年，总督邓廷瓒请
官其子，俾统鲁所募健卒备征讨。乃授其子荆民锦
衣百户。是年，鲁卒。荆民复陈父功，遂进副千户，世袭。
鲁善抚士，多智计。谋定后战，凿池公署后，为亭其中，
不置桥。夜则召部下计事，以版度一人，语毕令退。如
是凡数人，乃择其长而参伍用之，故常得胜筭而机
不泄。羽书狎至，戎装宿戒，声色不动，审贼可乘，潜师
出城，中夜合围，晓辄奏凯。贼善侦，终不能得要领。历
官四十五年，始终不离兵事，大小数十战，凡斩馘二
万一千四百有奇，夺还被掠及抚安复业者十三万
七千有奇，两广人倚之如长城。然鲁将兵不专尚武，
尝言：“寇贼化之为先，不得已始杀之耳。”每平贼，率置
县建学，以兴教化。鲁初为丞，年才弱冠，知县王重勉之学。重故老儒，鲁遂请执弟子礼。每晨，授经史讲解
而后视事。后重卒官，鲁执丧如父礼，日资其二子。又
敬事名儒，陈献章亦重之。宋陆秀夫、张世杰尽节厓
山，未有庙祀，特为建祠，请祠额，赐名“大忠。”嘉靖初，鲁
殁三十载矣，新会人思其德，颂于朝，赐祠祀之。